b'\n_START_ARTICLE_\nBogdan Hmelni\xc8\x9bki\n_START_SECTION_\nPrima parte a vie\xc8\x9bii\n_START_PARAGRAPH_\nDe\xc8\x99i nu exist\xc4\x83 documente care s\xc4\x83 ateste data sigur\xc4\x83 a na\xc8\x99terii lui Hmelni\xc8\x9bki, istoricul ucrainean Mihailo Maximovici consider\xc4\x83 c\xc4\x83 cea mai probabil\xc4\x83 dat\xc4\x83 a na\xc8\x99terii liderului cazac este 27 decembrie 1595, (ziua de Sf\xc3\xa2ntul Teodor \xc3\x8ensemnatul.). A\xc8\x99a cum era obiceiul vremii, a primit numele unuia dintre sfin\xc8\x9bii pr\xc4\x83znui\xc8\x9bi \xc3\xaen acea zi, Sf\xc3\xa2ntul Teodor, mai bine spus cu versiunea ucrainean\xc4\x83 a acelui nume, Bogdan. _NEWLINE_Al\xc8\x9bi istorici precum Smolii \xc8\x99i Stepankov, consider\xc4\x83 c\xc4\x83 data de 9 noiembrie (ziua Sf\xc3\xa2ntului Ierarh Mucenic Zenovie) poate fi ziua de na\xc8\x99tere a luni Hmelni\xc8\x9bki, ziua de 30 octombrie \xc3\xaen calendarul iulian \xc8\x99i a fost botezat de ziua Sf\xc3\xa2ntului Teodor._NEWLINE_Hmelni\xc8\x9bki s-a n\xc4\x83scut cel mai probabil \xc3\xaen satul Subotiv, l\xc3\xa2ng\xc4\x83 Cihirin, (Ucraina), \xc3\xaen casa tat\xc4\x83lui s\xc4\x83u, Mihailo Hmelni\xc8\x9bki. De\xc8\x99i tat\xc4\x83l lui, Mihailo, era curtean ale marelui catman al coroanei Stanis\xc5\x82aw \xc5\xbb\xc3\xb3\xc5\x82kiewski, era nobil prin na\xc8\x99tere \xc8\x99i apar\xc8\x9binea clanului \xe2\x80\x9eMassalski\xe2\x80\x9d, \xe2\x80\x9eAbdank\xe2\x80\x9d sau \xe2\x80\x9eSyrokomla\xe2\x80\x9d, au existat \xc8\x99i cintinu\xc4\x83 s\xc4\x83 existe controverse cu privire la statutul de lui \xc8\x99leahtic. Exist\xc4\x83 surse istorice care amintesc c\xc4\x83 Mihailo Hmelni\xc8\x9bki a fost numit sotnic (ofi\xc8\x9berul comanand al unei sotnii) \xc3\xaen 1590 \xc3\xaen slujba starostelui de Korsun-Cihirin Jan Miko\xc5\x82aj Dani\xc5\x82owicz, care era implicat \xc3\xaen politica de colonizare a regiunilor ucrainene de pe malurile Niprului. \xc3\x8en conformitate cu sursele mai \xc3\xaenainte men\xc8\x9bionate, Mihailo a fost cel care a fondat proprietatea de Cihirin \xc8\x99i mai apoi propria propriet\xc4\x83\xc8\x9bile de la Subotiv \xc8\x99i de la Novosel\xc8\x9bi. Bogdan Hmelni\xc8\x9bki s-a considerat un nobil, iar statutul tat\xc4\x83lui s\xc4\x83u de adjunct al starostelui Cijirunului i-a f\xc4\x83cut pe contemporani s\xc4\x83-l considere \xc8\x99leahtic \xc8\x99i pe Bogdan. Mai t\xc3\xa2rziu, \xc3\xaen timpul r\xc4\x83scoalei, Bogdan avea s\xc4\x83 pun\xc4\x83 un mare accent pe originile c\xc4\x83z\xc4\x83ce\xc8\x99ti ale mamei sale \xc8\x99i pe faptele de arme ale tat\xc4\x83lui s\xc4\x83u al\xc4\x83turi de cazacii din Siciul Zaporijian. _NEWLINE_Nu exist\xc4\x83 dovezi clare \xc3\xaen leg\xc4\x83tur\xc4\x83 cu educa\xc8\x9bia pe care a primit-o Hmelni\xc8\x9bki \xc3\xaen primii s\xc4\x83i ani de via\xc8\x9b\xc4\x83. Istoricii consider\xc4\x83 c\xc4\x83 a \xc3\xaenv\xc4\x83\xc8\x9bat no\xc8\x9biunile de baz\xc4\x83 de la un preot, dup\xc4\x83 care a fost trimis s\xc4\x83 studieze la o \xc8\x99coal\xc4\x83 a unei m\xc4\x83n\xc4\x83stiri ortodexe din Kiev. El \xc8\x99i-a continuat studiile \xc3\xaen limba polonez\xc4\x83 la un colegiu iezuit, la Jaros\xc5\x82aw, sau, cel mai probabil, la Lvov, la \xc8\x99coala fondat\xc4\x83 de hatmanul \xc5\xbb\xc3\xb3\xc5\x82kiewski. Bogdan \xc8\x99i-a terminat studiile \xc3\xaen 1617. \xc3\x8en acel moment, el avea cuno\xc8\x99tin\xc8\x9be bogate de istorie \xc8\x99i cuno\xc8\x99tea limbile polonez\xc4\x83 \xc8\x99i latin\xc4\x83. Mai t\xc3\xa2rziu, el a \xc3\xaenv\xc4\x83\xc8\x9bat \xc8\x99i limbile turc\xc4\x83, t\xc4\x83tar\xc4\x83 \xc8\x99i francez\xc4\x83. Spre deosebire de al\xc8\x9bi elevi ai iezui\xc8\x9bilor, Bogdan Hmelni\xc8\x9bki nu s-a convertit la catolicism ci a r\xc4\x83mas ortodox.\n_START_SECTION_\nServiciul militar al\xc4\x83turi de cazaci\n_START_PARAGRAPH_\nDup\xc4\x83 terminarea studiilor \xc3\xaen 1617, Bogdan s-a \xc3\xaenrolat \xc3\xaen serviciul militar \xc3\xaen trupele de cazaci. \xc3\x8en 1619, el \xc8\x99i tat\xc4\x83l lui au fost trimi\xc8\x99i \xc3\xaen Principatul Moldovei, dat fiind faptul c\xc4\x83 Uniunea statal\xc4\x83 polono-lituanian\xc4\x83 intrase \xc3\xaen r\xc4\x83zboi cu Imperiul Otoman. Participarea lui Bogdan Hmelni\xc8\x9bki la prima sa campanie militar\xc4\x83 avea s\xc4\x83 fie tragic\xc4\x83. \xc3\x8en timpul b\xc4\x83t\xc4\x83liei de la \xc8\x9au\xc8\x9bora (Cecora) din 17 septembrie 1620, tat\xc4\x83l s\xc4\x83u a fost ucis, iar t\xc3\xa2n\xc4\x83rul Bogadan, al\xc4\x83turi de al\xc8\x9bi militari ai Rzeczpospolitei, printre care \xc8\x99i viitorul hatman Stanis\xc5\x82aw Koniecpolski, au fost captura\xc8\x9bi de turci. Bogdan a petrecut urm\xc4\x83torii doi ani \xc3\xaen captivitate la Constantinopole, cel mai probabil \xc3\xaen \xc3\xaenchisoarea marinei otomane. Exist\xc4\x83 \xc8\x99i surse care pretind c\xc4\x83 Bogdan a fost sclav pe galerele otomane, \xc3\xaen acest timp reu\xc8\x99ind s\xc4\x83 \xc3\xaenve\xc8\x9be \xc8\x99i limba turc\xc4\x83._NEWLINE_Nu exist\xc4\x83 nicio m\xc4\x83rturie privind modalitatea prin care Bogdan Hmelni\xc8\x9bki a sc\xc4\x83pat din prizonierat: ori a evadat, ori s-a pl\xc4\x83tit o r\xc4\x83scump\xc4\x83rare pentru el. Istoricii se contrazic, presupun\xc3\xa2nd c\xc4\x83 s-a pl\xc4\x83tit o r\xc4\x83scump\xc4\x83rare de c\xc4\x83tre mama sa, de c\xc4\x83tre camarazi, de c\xc4\x83tre regele polonez \xc3\xaensu\xc8\x99i. Cea mai credibil\xc4\x83 variant\xc4\x83 ar fi aceea c\xc4\x83 Hmelni\xc8\x9bki a fost eliberat dup\xc4\x83 ce Krzysztof Zbaraski, ambasador al Rzeczpospolitei \xc3\xaen Imperiul Otoman, a pl\xc4\x83tit otomanilor \xc3\xaen 1622 o r\xc4\x83scump\xc4\x83rare de treizeci de mii de taleri pentru to\xc8\x9bi prizonierii captura\xc8\x9bi la 11:29 \xc8\x9au\xc8\x9bora. Dup\xc4\x83 re\xc3\xaentoarcerea la Subotiv, Hmelni\xc8\x9bki a preluat conducerea mo\xc8\x99iei tat\xc4\x83lui s\xc4\x83u \xc8\x99i a devenit cazac \xc3\xaenregistrat \xc3\xaen regimentul din Cihirin, unde avea s\xc4\x83 devin\xc4\x83 mai t\xc3\xa2rziu ofi\xc8\x9ber \xe2\x80\x9episar\xe2\x80\x9d. \xc3\x8encep\xc3\xa2nd cu anul 1625, el a participat la o serie de raiduri ale cazacilor zaporojieni \xc3\xaempotriva Constantinopolului. \xc3\x8en timpul acestor raiduri, el \xc8\x99i-a c\xc3\xa2\xc8\x99tigat rangul de \xe2\x80\x9esotnic\xe2\x80\x9d (comandant peste o sut\xc4\x83 de oameni, sotnie). \xc3\x8entre timp, mama sa s-a rec\xc4\x83s\xc4\x83torit cu nobilul belarus Vasil Stave\xc8\x9bki \xc8\x99i s-a mutat pe mo\xc8\x99ia noului s\xc4\x83u so\xc8\x9b, l\xc4\x83s\xc3\xa2ndu-l pe Bogdan s\xc4\x83 st\xc4\x83p\xc3\xa2neasc\xc4\x83 de unul singur proprietatea de la Subotiv. Bogdan a avut de la mama sa un frate vitreg, Grigori, care a preferat s\xc4\x83 poarte tot numele de Hmelni\xc8\x9bki. De\xc8\x99i cei doi au efectuat servicul militar \xc3\xaen subordinea hatmanului Miko\xc5\x82aj Potocki, cei doi nu fra\xc8\x9bi nu s-au \xc3\xaen\xc8\x9bels bine, iar dup\xc4\x83 o vreme, fiecare a urmat c\xc4\x83i diferite \xc3\xaen via\xc8\x9b\xc4\x83. Bogdan Hmelni\xc8\x9bki s-a c\xc4\x83s\xc4\x83torit cu Hanna Somkivna, fiica unui cazac bogat din Pereiaslavl. Prin a doua jum\xc4\x83tate a celui de-al treilea deceniu al secolului al XVII-lea, Bogdan avea deja trei fiice: Stepania, Olena \xc8\x99i Katerina. Primul s\xc4\x83u fiu, Timofii, s-a n\xc4\x83scut \xc3\xaen 1632, iar cel de-al doilea, Iuri \xc3\xaen 1640. _NEWLINE_\xc3\x8en acest timp, Hmelni\xc8\x9bki \xc8\x99i-a administrat proprietatea \xc8\x99i a avansat \xc3\xaen ierarhia militar\xc4\x83. El a dat dovad\xc4\x83 de certe calit\xc4\x83\xc8\x9bi de negociator, motiv pentru care a fost inclus \xc3\xaen delega\xc8\x9bia care a pledat cazaul cazacilor la Var\xc8\x99ovia \xc3\xaen fa\xc8\x9ba regelui Poloniei, W\xc5\x82adys\xc5\x82aw al IV-lea. \xc3\x8endeplinindu-\xc8\x99i serviciul militar sub comanda magnatului polonez, marele hatman Stanis\xc5\x82aw Koniecpolski, el a participat la campania victorioas\xc4\x83 \xc3\xaempotriva t\xc4\x83tarilor crimeeni \xc3\xaen 1644. \xc3\x8en aceast\xc4\x83 perioad\xc4\x83, dup\xc4\x83 cum arat\xc4\x83 documentele vremii, Hmelni\xc8\x9bki a avut o \xc3\xaent\xc3\xa2lnire la Var\xc8\x99ovia cu ambasadorul francez, contelel De Bergie, \xc3\xaen timpul c\xc4\x83reia s-a discutat posiblitatea particip\xc4\x83rii cazacilor la luptele din Fran\xc8\x9ba. Exist\xc4\x83 surse care afirm\xc4\x83 c\xc4\x83 Bogdan Hmelni\xc8\x9bki a plecat \xc3\xaen aprilie 1645 \xc3\xaen Fran\xc8\x9ba pentru a discuta detaliile unui posibil angajament al cazacilor. Istoricii ucraineni sus\xc8\x9bin aceast\xc4\x83 ipotez\xc4\x83, care \xc3\xaens\xc4\x83 este respins\xc4\x83 de cercet\xc4\x83torii polonezi. \xc3\x8en octombrie 1644,aproximativ 2.000 de infanteri\xc8\x99ti originari din Uniunea polono-lituanian\xc4\x83 au plecat pe mare de la Gda\xc5\x84sk spre Calais. De\xc8\x99i exist\xc4\x83 documente franceze sau din alt\xc4\x83 surs\xc4\x83, unii istorici consider\xc4\x83 c\xc4\x83 infanteri\xc8\x99tii erau cazaci. Cei dou\xc4\x83 mii de lupt\xc4\x83tori au participat la asediul \xc8\x99i cucerirea ora\xc8\x99ului Dunkerque.\n_START_SECTION_\nAfacerea Czapli\xc5\x84ski\n_START_PARAGRAPH_\nBogdan Hmelni\xc8\x9bki a \xc3\xaenceput s\xc4\x83 aib\xc4\x83 probleme la el acas\xc4\x83. Dup\xc4\x83 moartea magnatului Stanis\xc5\x82aw Koniecpolski, un partizan al tratamentului corect al cazacilor, succesorul acestuia, Aleksander a \xe2\x80\x9eredesenat\xe2\x80\x9d grani\xc8\x9bele propriet\xc4\x83\xc8\x9bilor sale, pretinz\xc3\xa2nd c\xc4\x83 mo\xc8\x99ia lui Hmelni\xc8\x9bki \xc3\xaei apar\xc8\x9binea de drept. Hmelni\xc8\x9bki a \xc3\xaencercat s\xc4\x83-\xc8\x99i protejeze averea \xc3\xaen fa\xc8\x9ba atacului puternicului magnat polonez \xc8\x99i a scris numeroase apeluri \xc8\x99i scrisori c\xc4\x83tre mai mul\xc8\x9bi reprezenta\xc8\x9bi ai coroanei poloneze, dar totul s-a dovedit \xc3\xaen van. La sf\xc3\xa2r\xc8\x99itul anului 1645, statorestele de Cihirin, Daniel Czapli\xc5\x84ski, a primit din partea lui Koniecpolski \xc3\xaemputernicirea oficial\xc4\x83 s\xc4\x83 preia controlul asupra mo\xc8\x99iei Sobotiv. \xc3\x8en vara anului 1646, Hmelni\xc8\x9bki, folosindu-se de rela\xc8\x9biile de la curtea polonez\xc4\x83, a ob\xc8\x9binut o audien\xc8\x9b\xc4\x83 la regele W\xc5\x82adys\xc5\x82aw al IV-lea, \xc3\xaen fa\xc8\x9ba c\xc4\x83ruia \xc8\x99i-a pledat cauza. Regele, care era foarte interesat de p\xc4\x83strarea loialit\xc4\x83\xc8\x9bii cazacilor \xc3\xaen campaniile militare viitoare, i-a dat lui Hmelni\xc8\x9bki o cart\xc4\x83 regal\xc4\x83 prin care reafirma drepturile imuabile ale cazacului asupra propriet\xc4\x83\xc8\x9bii sale. Cu toate acestea, situa\xc8\x9bia politic\xc4\x83 din Rzeczpospolita ere a\xc8\x99a de complicat\xc4\x83, \xc3\xaenc\xc3\xa2t Koniecpolski \xc8\x99i-a permis s\xc4\x83 ignore hot\xc4\x83r\xc3\xa2rea regal\xc4\x83. La \xc3\xaenceputul anului 1647, Daniel Czapli\xc5\x84ski a \xc3\xaenceput s\xc4\x83-l h\xc4\x83r\xc8\x9buiasc\xc4\x83 \xc3\xaen mod deschis pe Hmelni\xc8\x9bki, \xc3\xaen \xc3\xaencercarea de-al alunga de pe mo\xc8\x99ie. Subotivul a fost supus unor raiduri militare, \xc3\xaen timpul c\xc4\x83rora au fost provocate pagube importatne propriet\xc4\x83\xc8\x9bii, iar, \xc3\xaen timpul unuia dintre aceste raiduri, fiul Iuric a fost grav b\xc4\x83tut. \xc3\x8en cele din urm\xc4\x83, \xc3\xaen aprilie 1647, Czapli\xc5\x84ski a reu\xc8\x99it s\xc4\x83-l alunge pe Hmelni\xc8\x9bki de pe proprietatea sa. Hmelni\xc8\x9bki s-a mutat cu familia sa la o rud\xc4\x83 din Cihirin._NEWLINE_Hmelni\xc8\x9bki \xc8\x99i-a aranjat o a doua audien\xc8\x9b\xc4\x83 la rege \xc3\xaen mai 1647, dar a aflat c\xc4\x83 regele se temea s\xc4\x83 intre \xc3\xaen conflict deschis cu puternicul magnat. \xc3\x8en afar\xc4\x83 de pierderea mo\xc8\x99iei, Hmelni\xc8\x9bki \xc8\x99i-a pierdut \xc8\x99i prima so\xc8\x9bie, care a murit. El s-a rec\xc4\x83s\xc4\x83torit rapid cu a doua so\xc8\x9bie, Motrona, dar nu s-a bucurat de succes \xc3\xaen \xc3\xaencercarea de a-\xc8\x99i rec\xc4\x83p\xc4\x83ta pe cale legal\xc4\x83 mo\xc8\x99ia. \xc3\x8en toat\xc4\x83 aceast\xc4\x83 perioad\xc4\x83, el s-a \xc3\xaent\xc3\xa2lnit cu mai mul\xc8\x9bi lideri polonezi importan\xc8\x9bi, pentru a discuta problemele particip\xc4\x83rii cazacilor la r\xc4\x83zboiul cu t\xc4\x83tarii, aceste ocazii fiind folosite \xc8\x99i pentru pledarea propriului caz, din p\xc4\x83cate pentru el, f\xc4\x83r\xc4\x83 succes. _NEWLINE_\xc3\x8en vreme ce Hmelni\xc8\x9bki nu g\xc4\x83sea niciun fel de sprijin la oficialii polonezi, el \xc8\x99i-a g\xc4\x83sit \xc3\xaen r\xc3\xa2ndul cazacilor prieteni \xc8\x99i subordona\xc8\x9bi. Cum problemele cazacilor erau tratate \xc3\xaen general incorect de c\xc4\x83tre polonezi, Hmelni\xc8\x9bki a g\xc4\x83sit sprijin nu doar \xc3\xaen r\xc3\xa2ndurile regimentului din Cihirin, dar \xc8\x99i \xc3\xaen r\xc3\xa2ndurile altora, inclusiv a celor din Sici. De-a lungul \xc3\xaentregii toamne a anului 1647, Hmelni\xc8\x9bki a c\xc4\x83l\xc4\x83torit de la un regiment la altul \xc8\x99i a avut numeroase consult\xc4\x83ri cu liderii cazacilor \xc8\x99i cu membrii de r\xc3\xa2nd ai polkurilor din \xc3\xaentreaga Ucrain\xc4\x83. Activitatea sa a provocat suspiciunea autorit\xc4\x83\xc8\x9bilor poloneze, care erau deja obi\xc8\x99nuite cu rebeliunile cazacilor. Hmelni\xc8\x9bki a fost arestat. Koniecpolski a ordonat executarea lui, dar polkovnicul cazac care \xc3\xael p\xc4\x83zea pe Hmelni\xc8\x9bki l-a eliberat pe acesta din urm\xc4\x83. Hmelni\xc8\x9bki nu a mai a\xc8\x99teptat s\xc4\x83 vad\xc4\x83 reac\xc8\x9bia du\xc8\x99manilor s\xc4\x83i \xc8\x99i a plecat c\xc4\x83tre Siciul Zaporojian al\xc4\x83turi de un grup de alia\xc8\x9bi.\n_START_SECTION_\nR\xc4\x83scoala\n_START_PARAGRAPH_\nDe\xc8\x99i ar putea p\xc4\x83rea c\xc4\x83 \xe2\x80\x9eafacerea Czapli\xc5\x84ski\xe2\x80\x9d a fost cauza imediat\xc4\x83 a revoltei cazacilor, au fost multe alte cauze pentru Hmelni\xc8\x9bki a devenit conduc\xc4\x83torul nemul\xc8\x9bumirii populare din Ucraina. Factorii economici, etnici \xc8\x99i religio\xc8\x99i \xc8\x99i-au spus cuv\xc3\xa2ntul hot\xc4\x83r\xc3\xa2tor \xc3\xaen aceast\xc4\x83 revolt\xc4\x83. \xc3\x8en vreme ce Uniunea statal\xc4\x83 polono-lituanian\xc4\x83 r\xc4\x83m\xc4\x83sese o uniune a dou\xc4\x83 na\xc8\x9biuni, polonez\xc4\x83 \xc8\x99i lituanian\xc4\x83, o bun\xc4\x83 parte a popula\xc8\x9biei era format\xc4\x83 din ruteni ortodoc\xc8\x99i, care erau ignora\xc8\x9bi din punct de vedere politic. Ei erau supu\xc8\x99i opresiunii magna\xc8\x9bilor polonezi. Cazacii \xc3\xae\xc8\x99i \xc3\xaendreptau deseori ura \xc3\xaempotriva arenda\xc8\x99ilor evrei, care se ocupau de exploatarea propriet\xc4\x83\xc8\x9bilor aristocra\xc8\x9bilor. Apari\xc8\x9bia mi\xc8\x99c\xc4\x83rii Contrareformei a \xc3\xaenr\xc4\x83ut\xc4\x83\xc8\x9bit \xc8\x99i mai mult rela\xc8\x9biile dintre bisericile ortodox\xc4\x83 \xc8\x99i catolic\xc4\x83. Numero\xc8\x99i ucraineni ortodoc\xc8\x99i socoteau c\xc4\x83 Uniunea de la Brest este o amenin\xc8\x9bare la adresa credin\xc8\x9bei ortodoxe. Abuzurile frecvente la adresa clerului ortodox a ad\xc4\x83ugat o dimensiune religioas\xc4\x83 a conflictului. Aceast\xc4\x83 r\xc4\x83scoal\xc4\x83 putea fi una dintre nenum\xc4\x83ratele alte revolte ale cazacilor, dar prezen\xc8\x9ba \xc3\xaen fruntea mi\xc8\x99c\xc4\x83rii a unui r\xc4\x83zboinic matur, priceput militar \xc8\x99i negociator precum Hmelni\xc8\x9biki a f\xc4\x83cut ca soarta rebeliunii s\xc4\x83 fie diferit\xc4\x83.\n_START_SECTION_\nPrimele succese\n_START_PARAGRAPH_\nHmelni\xc8\x9bki \xc8\x99i-a \xc3\xaencheiat la sf\xc3\xa2r\xc8\x99itul anului peregrin\xc4\x83rile sale \xc3\xaen sud, ajung\xc3\xa2nd la v\xc4\x83rsarea Niprului. Pe 25 ianuarie 1648, data\xc8\x99amentul s\xc4\x83u de maxim 500 de oameni, ajutat de unii cazaci \xc3\xaenregistra\xc8\x9bi care i s-au al\xc4\x83turat, a dezarmat forma\xc8\x9biunea militar\xc4\x83 polonez\xc4\x83 din regiunea Siciului \xc8\x99i au preluat conducerea fortifica\xc8\x9biei. O \xc3\xaencercare a polonezilor de preluare a controlului asupra Siciului a fost respins\xc4\x83 de cazacii de sub comanda lui Hmelni\xc8\x9bki. La sf\xc3\xa2r\xc8\x99itul lunii ianuarie 1648, Rada cazacilor l-a ales \xc3\xaen unanimitate pe Hmelni\xc8\x9bki \xc3\xaen func\xc8\x9bia de hatman. A \xc3\xaenceput o activitate febril\xc4\x83 de ridicare la lupt\xc4\x83 a cazacilor. Scrisori ale hamtmanului fost trimise \xc3\xaen numeroase regiuni ale Ucrainei cu chem\xc4\x83ri la lupt\xc4\x83 adresate cazacilor \xc8\x99i \xc8\x9b\xc4\x83ranilor ortodoc\xc8\x99i. Hatmanul a reu\xc8\x99it s\xc4\x83 cumpere arme \xc8\x99i muni\xc8\x9bie, iar emisarii s\xc4\x83i au ajuns la hanul t\xc4\x83tarilor , Isl\xc3\xa2m al III-lea Ghirai._NEWLINE_Polonezii au privit cu o oarecare nep\xc4\x83sare ve\xc8\x99tile despre noua revolt\xc4\x83 a cazacilor. Cele dou\xc4\x83 tabere \xc8\x99i-au trimis liste cu cereri: polonezii au cerut cazacilor s\xc4\x83-i predea pe liderii rebeliunii \xc8\x99i s\xc4\x83-\xc8\x99i demobilizeze for\xc8\x9bele, \xc3\xaen vreme ce Rada \xc8\x99i Hmelni\xc8\x9bki au cerut polonezilor \xc8\x99i lituanienilor s\xc4\x83 restaureze vechile drepturi c\xc4\x83z\xc4\x83ce\xc8\x99ti, s\xc4\x83 opreasc\xc4\x83 ofensiva religioas\xc4\x83 a greco-catolicilor ucraineni, s\xc4\x83 accepte numirea liderilor ortodoc\xc8\x99i la conducerea Siciului \xc8\x99i a regimentelor de cazaci \xc3\xaenregistra\xc8\x9bi \xc8\x99i s\xc4\x83 retrag\xc4\x83 trupele uniunii de pe teritoriul Ucrainei. Cererile lui Hmelni\xc8\x9bki au fost considerate jignitoare de c\xc4\x83tre magna\xc8\x9bii polonezi, care au trimis o armat\xc4\x83 condus\xc4\x83 de \xc8\x98tefan Potocki spre Sici. Cazacii, \xc3\xaen loc s\xc4\x83-i a\xc8\x99tepte \xc3\xaen pozi\xc8\x9biile fortificate, a\xc8\x99a cum f\xc4\x83cuser\xc4\x83 de numeroase ori p\xc3\xa2n\xc4\x83 atunci, au ales \xc3\xaen schimb s\xc4\x83 ias\xc4\x83 \xc3\xaen \xc3\xaent\xc3\xa2mpinarea polonezilor. Cele dou\xc4\x83 armate s-au ciocnit pe 16 mai 1648 la Jovti Vodi, unde, ajuta\xc8\x9bi de t\xc4\x83tarii lui Tugai Bei, cazacii au reu\xc8\x99it s\xc4\x83-i \xc3\xaenfr\xc3\xa2ng\xc4\x83 pentru prima oar\xc4\x83 \xc3\xaen mod hot\xc4\x83r\xc3\xa2tor pe polonezi. Cazacii au reu\xc8\x99it s\xc4\x83 ob\xc8\x9bin\xc4\x83 o nou\xc4\x83 victorie \xc3\xaempotriva polonezilor la Korsun pe 26 mai 1648. Aceste succese s-au remarcat \xc3\xaen primul r\xc3\xa2nd prin m\xc4\x83iestria militar\xc4\x83 \xc8\x99i dipolomatic\xc4\x83 a lui Hmelni\xc8\x9bki. Sub conducerea sa, armata c\xc4\x83z\xc4\x83ceasc\xc4\x83 s-au deplasat spre c\xc3\xa2mpul de lupt\xc4\x83 respect\xc3\xa2nd planurile hatmanului, solda\xc8\x9bii au fost hot\xc4\x83r\xc3\xa2\xc8\x9bi \xc3\xaen tipul manevrelor \xc8\x99i atacurilor \xc8\x99i, ceea ce a fost mai important, Hmelni\xc8\x9bki nu numai c\xc4\x83 reu\xc8\x99it s\xc4\x83 conving\xc4\x83 un mare num\xc4\x83r de cazaci \xc3\xaenregistra\xc8\x9bi s\xc4\x83 i se al\xc4\x83ture, dar a reu\xc8\x99it \xc8\x99i s\xc4\x83 ob\xc8\x9bin\xc4\x83 sprijinul hanului t\xc4\x83tarilor. T\xc4\x83tarii aveau s\xc4\x83 devin\xc4\x83 cel mai important aliat al cazacilor \xc3\xaen timpul b\xc4\x83t\xc4\x83liilor care aveau s\xc4\x83 vin\xc4\x83.\n_START_SECTION_\nFondarea Hetmanatului c\xc4\x83z\xc4\x83cesc\n_START_PARAGRAPH_\n\xc3\x8en ziua de Cr\xc4\x83ciun a anului 1648, Hmelni\xc8\x9bki \xc8\x99i-a f\xc4\x83cut o intrare triumfal\xc4\x83 \xc3\xaen Kiev, unde a fost salutat ca \xe2\x80\x9eMoise, salvatorul, m\xc3\xa2ntuitorul \xc8\x99i eliberatorul poporului din captivitatea polonez\xc4\x83 ... ilustrul c\xc3\xa2rmuitor al rusinilor\xe2\x80\x9d. \xc3\x8en februarie 1649, \xc3\xaen timpul negocierilor ce delega\xc8\x9bia polonez\xc4\x83 condus\xc4\x83 de senatorul Adam Kysil, negocieri \xc8\x9binute la Pereiaslav, Hmelni\xc8\x9bki a declarat c\xc4\x83 el este \xe2\x80\x9eunicul autocrat al rusinilor\xe2\x80\x9d \xc8\x99i c\xc4\x83 are \xe2\x80\x9esuficient\xc4\x83 putere \xc3\xaen Ucraina, Podolia \xc8\x99i Vol\xc3\xaenia... \xc3\xaen p\xc4\x83m\xc3\xa2nturile sale \xc8\x99i \xc3\xaen principatele care se \xc3\xaentind p\xc3\xa2n\xc4\x83 la Lviv, Che\xc5\x82m \xc8\x99i Halici\xe2\x80\x9d. Pentru delaga\xc8\x9bia polonez\xc4\x83 a devenit clar c\xc4\x83 Hmelni\xc8\x9bki se erijase nu doar \xc3\xaen pozi\xc8\x9bia de lider al cazacilor zaporojeni, ci al \xc3\xaentregii Ucraine \xc8\x99i prezenta preten\xc8\x9bii pentru mo\xc8\x99tenirea Rusiei Kievene. \xc3\x8entr-un panegiric \xc3\xaen onoarea lui Hmelni\xc8\x9bki se subliniaz\xc4\x83 c\xc4\x83 \xe2\x80\x9eAt\xc3\xa2ta vreme c\xc3\xa2t \xc3\xaen Polonia este rege Jan al II-lea Kazimierz Waza, \xc3\xaen Rusinia este hatman Bogdan Hmelni\xc8\x9bki\xe2\x80\x9d._NEWLINE_Dup\xc4\x83 o prim\xc4\x83 perioad\xc4\x83 de victorii militare, a \xc3\xaenceput procesul de fondare a unui nou stat. Hmelni\xc8\x9bki \xc8\x99i-a afirmat personalitatea \xc3\xaen toate zonele construc\xc8\x9biei statale: \xc3\xaen armat\xc4\x83, administra\xc8\x9bie, finan\xc8\x9be, economie \xc8\x99i cultur\xc4\x83. Cu o mare perspicacitate politic\xc4\x83, el a transformat Armata zaporojean\xc4\x83 de sub conducerea hatmanilor s\xc4\x83i \xc3\xaen puterea suprem\xc4\x83 \xc3\xaen noul stat ucrainean \xc8\x99i a unificat toate sferele societ\xc4\x83\xc8\x9bii ucrainene sub autoritatea sa. Hmelni\xc8\x9bki a construit un nou sistem guvernamental \xc8\x99i a dezvoltat administra\xc8\x9bia militar\xc4\x83 \xc8\x99i civil\xc4\x83. _NEWLINE_\xc3\x8en aceast\xc4\x83 perioad\xc4\x83 a ap\xc4\x83rut o nou\xc4\x83 genera\xc8\x9bie de oameni de stat \xc8\x99i lideri militari: Ivan Vihovski, Pavlo Teteria, Danilo \xc8\x99i Ivan Neceai, Ivan Bohun, Grihori Huliani\xc8\x9bki. Noua elit\xc4\x83 a Hetmanatului s-a n\xc4\x83scut din r\xc3\xa2ndul comandan\xc8\x9bilor militari cazaci. aceast\xc4\x83 elit\xc4\x83 a luptat de-a lungul anilor pentru p\xc4\x83strarea autonomiei Hetmanatului \xc3\xaen fa\xc8\x9ba agresivit\xc4\x83\xc8\x9bii Rusiei. Aceia\xc8\x99i elit\xc4\x83 a fost \xe2\x80\x9ecoada de topor\xe2\x80\x9d a ru\xc8\x99ilor \xc3\xaen perioada care a urmat, \xe2\x80\x9eRuina\xe2\x80\x9d, \xc3\xaen timpul c\xc4\x83reia au fost distruse aproape toate realiz\xc4\x83rile epocii lui Hmelni\xc8\x9bki.\n_START_SECTION_\nComplica\xc8\x9bii\n_START_PARAGRAPH_\nSuccesele ini\xc8\x9biale ale lui Hmelni\xc8\x9bki au fost urmate de o serie de e\xc8\x99ecuri, \xc3\xaen condi\xc8\x9biile \xc3\xaen care nici cazacii, nici polonezii nu aveau suficient\xc4\x83 for\xc8\x9b\xc4\x83 s\xc4\x83-\xc8\x99i \xc3\xaenfr\xc3\xa2ng\xc4\x83 \xc3\xaen mod hot\xc4\x83r\xc3\xa2tor adversarul. A urmat o perioad\xc4\x83 de r\xc4\x83zboi, \xc3\xaentrerupt\xc4\x83 de c\xc3\xa2teva tratate de pace, pe care nicio parte semnatar\xc4\x83 nu le-a respectat. Situa\xc8\x9bia cazacilor a \xc3\xaenceput s\xc4\x83 se \xc3\xaenr\xc4\x83ut\xc4\x83\xc8\x9beasc\xc4\x83 pentru cazaci \xc3\xaencep\xc3\xa2nd cu 1649, odat\xc4\x83 cu \xc3\xaendesirea atacurilor poloneze \xc3\xaencununate de succes. Ca urmare, a fost semant tratatul de la Zboriv de pe 18 august 1649, care avea prevederi nefavorabile pentru cazaci. Cazacii au fost \xc3\xaenfr\xc3\xa2n\xc8\x9bi mai apoi \xc3\xaen b\xc4\x83t\xc4\x83lia de la Berestechko de pe 18 iunie 1651, unde t\xc4\x83tarii l-au tr\xc4\x83dat pe hatman, mai mult chiar, l-au luat prizonier pe Hmelni\xc8\x9bki. \xc3\x8en urma \xc3\xaenfr\xc3\xa2ngerii, cazacii au pierdut aproximativ 30.000 de oamanei \xc8\x99i au fost sili\xc8\x9bi s\xc4\x83 semeneze tratatul de la Bila \xc8\x9aerkva, favorabil statului polono-lituanian. Tratatul a fost repede \xc3\xaenc\xc4\x83lcat, iar \xc3\xaen anii care aveau s\xc4\x83 vin\xc4\x83, cele dou\xc4\x83 p\xc4\x83r\xc8\x9bi s-au aflat \xc3\xaentr-o stare continu\xc4\x83 de r\xc4\x83zboi. T\xc4\x83tarii din Crimeea au jucat \xc3\xaen aceast\xc4\x83 perioad\xc4\x83 rolul hot\xc4\x83r\xc3\xa2tor, ne permi\xc8\x9b\xc3\xa2ndu-i niciunei p\xc4\x83r\xc8\x9bi s\xc4\x83 c\xc3\xa2\xc8\x99tige \xc3\xaen mod decisiv. Interesul t\xc4\x83tarilor era s\xc4\x83 \xc3\xaempiedice at\xc3\xa2t Uniunea statal\xc4\x83 polono-lituanian\xc4\x83 c\xc3\xa2t \xc8\x99i Ucraina s\xc4\x83 devin\xc4\x83 prea puternice \xc8\x99i s\xc4\x83 c\xc3\xa2\xc8\x99tige un statut de putere regional\xc4\x83._NEWLINE_\xc3\x8en aceste condi\xc8\x9bii, Hmelni\xc8\x9bki a \xc3\xaenceput s\xc4\x83 caute un nou aliat. De\xc8\x99i cazacii \xc3\xae\xc8\x99i c\xc3\xa2\xc8\x99tigaser\xc4\x83 de facto independen\xc8\x9ba fa\xc8\x9b\xc4\x83 de Polonia, noul stat avea nevoie de recunoa\xc8\x99tere interna\xc8\x9bional\xc4\x83, \xc8\x99i aceasta nu putea fi asigurat\xc4\x83 dec\xc3\xa2t de un monarh str\xc4\x83in. Bogdan Hmelni\xc8\x9bki a c\xc4\x83utat protectoratul Imperiului Otoman \xc3\xaen 1651, c\xc3\xa2nd au fost schimbate delega\xc8\x9bii oficiale de ambasadori. Turcii le-au oferit cazacilor statutul de vasalitate \xc3\xaen acelea\xc8\x99i condi\xc8\x9bii cu cele ale Hanatului Crimeii, Moldovei \xc8\x99i \xc8\x9a\xc4\x83rii Rom\xc3\xa2ne\xc8\x99ti. Ideea subordon\xc4\x83rii unui monarh musulman nu a fost bine primit\xc4\x83 de popula\xc8\x9biei. _NEWLINE_O alt\xc4\x83 posibilitate a fost subordonarea fa\xc8\x9b\xc4\x83 de \xc8\x9aaratul Rusiei ortodox. Ru\xc8\x99ii priviser\xc4\x83 cu mult\xc4\x83 precau\xc8\x9bie la evenimentele din Ucraina \xc8\x99i nu se implicaser\xc4\x83 \xc3\xaen lupte. \xc3\x8en ciuda unui num\xc4\x83r destul de mare de solii trimise de c\xc4\x83tre hatman la Moscova, prin care solicita ajutor \xc3\xaen numele credin\xc8\x9bei comune ortodoxe, \xc8\x9barul a preferat s\xc4\x83 a\xc8\x99tepte p\xc3\xa2n\xc4\x83 c\xc3\xa2nd o posibil\xc4\x83 uniune ucraineano-otoman\xc4\x83 l-a silit s\xc4\x83 ac\xc8\x9bioneze \xc3\xaen 1653, c\xc3\xa2nd ru\xc8\x99ii i-au comunicat lui Hmelni\xc8\x9bki c\xc4\x83 \xc8\x9barul este favorabil ideii lu\xc4\x83rii sub protec\xc8\x9bie a Ucrainei.\n_START_SECTION_\nTratatul cu Moscova\n_START_PARAGRAPH_\nDup\xc4\x83 o serie de negocieri, s-a c\xc4\x83zut de acord ca ucrainenii s\xc4\x83 accepte suzeranitatea Moscovei. Pentru finalizarea tratatului, o delega\xc8\x9bie moscovit\xc4\x83 condus\xc4\x83 de boierul Vasili Buturlin s-a \xc3\xaent\xc3\xa2lnit cu reprezentan\xc8\x9bii cazacilor la Pereiaslav, unde Rada fusese convocat\xc4\x83. Pe 18 ianuarie 1653, tratatul a fost semnat de cele dou\xc4\x83 p\xc4\x83r\xc8\x9bi. Istoricii \xc3\xaenc\xc4\x83 nu s-au pus de acord cu privire la adev\xc4\x83ratele inten\xc8\x9bii ale p\xc4\x83r\xc8\x9bilor semnatare. Cert este c\xc4\x83 pentru \xc8\x9aaratul Moscovei \xc8\x99i \xc8\x9barul Alexei Mihailovici, tratatul legitima preten\xc8\x9biile asupra teritoriilor Rusiei Kievene \xc8\x99i \xc3\xaent\xc4\x83rea influen\xc8\x9ba \xc3\xaen regiune. Pentru Hmelni\xc8\x9bki \xc8\x99i cazaci, acest tratat oferea mai \xc3\xaenainte de orice o protec\xc8\x9bie a unui monarh puternic, care era \xc3\xaen plus conduc\xc4\x83torul unei for\xc8\x9be regionale ortodoxe. Istoricii nu s-au pus de acord asupra tipului de uniune pe care l-a g\xc3\xa2ndit Hmelni\xc8\x9bki: o uniune militar\xc4\x83, o uniune putere suzeran\xc4\x83 \xe2\x80\x93 vasal, sau o incorporare complet\xc4\x83 a Ucrainei \xc3\xaen \xc8\x9aaratul Rusiei._NEWLINE_Cele dou\xc4\x83 p\xc4\x83r\xc8\x9bi au avut p\xc4\x83reri diferite cu privire la prevederile tratatului \xc8\x99i la caracterul uniunii. Astfel, \xc3\xaen timpul depunerii jur\xc4\x83m\xc3\xa2ntului de credin\xc8\x9b\xc4\x83 c\xc4\x83tre \xc8\x9bar, cazacii au fost pe punctul de a rupe tratatul, deoarece trimi\xc8\x99ii Moscovei au refuzat s\xc4\x83 accepte ca \xc8\x9barul s\xc4\x83 depun\xc4\x83 la r\xc3\xa2ndul lui un jur\xc4\x83m\xc3\xa2nt fa\xc8\x9b\xc4\x83 de supu\xc8\x99ii lui, a\xc8\x99a cum se \xc3\xaent\xc3\xa2mplase \xc3\xaen cazul rela\xc8\x9biilor cu regii polonezi. \xc3\x8en acest moment dificil, Hmelni\xc8\x9bki a p\xc4\x83r\xc4\x83sit furios biserica \xc3\xaen care se desf\xc4\x83\xc8\x99ura ceremonia \xc8\x99i a amenin\xc8\x9bat c\xc4\x83 reziliaz\xc4\x83 tratatul. Dup\xc4\x83 o serie de tratative, cererea cazacilor ca \xc8\x99i \xc8\x9barul s\xc4\x83 depun\xc4\x83 un jur\xc4\x83m\xc3\xa2nt a fost anulat\xc4\x83, iar tratatul a r\xc4\x83mas \xc3\xaen vigoare. Dat fiind faptul c\xc4\x83 ambele p\xc4\x83r\xc8\x9bi aveau interese divergente \xc3\xaen Ucraina, libert\xc4\x83\xc8\x9bile care fuseser\xc4\x83 asigurate pe perioada vie\xc8\x9bii lui Hmelni\xc8\x9bki au fost constant restr\xc3\xa2nse dup\xc4\x83 moartea sa. P\xc3\xa2n\xc4\x83 \xc3\xaen cele din urm\xc4\x83, acest proces avea s\xc4\x83 duc\xc4\x83 la absorbirea complet\xc4\x83 a Ucrainei \xc3\xaen \xc8\x9aaratul Rusiei, iar mai t\xc3\xa2rziu \xc3\xaen Imperiul Rus \xc8\x99i Uniunea Sovietic\xc4\x83.\n_START_SECTION_\nUltimii ani\n_START_PARAGRAPH_\nCa urmare a semn\xc4\x83rii tratatului de la Pereiaslav, harta geopolitic\xc4\x83 a regiunii s-a schimbat, ap\xc4\x83r\xc3\xa2nd un nou competitor \xc3\xaen zona, \xc8\x9aaratul Rusiei, iar fo\xc8\x99tii alia\xc8\x9bi ai cazacilor, t\xc4\x83tarii, au trecut de partea polonezilor. Aceasta a dus la intensificarea st\xc4\x83rii de nesiguran\xc8\x9b\xc4\x83 \xc3\xaen zon\xc4\x83, t\xc4\x83tarii nemaiav\xc3\xa2nd nici un motiv s\xc4\x83 nu declan\xc8\x99eze raiduri de jaf, ceea ce a dus la depopularea unor \xc3\xaentinse regiuni din Ucraina. Cazacii, sprijini\xc8\x9bi de armatele \xc8\x9bariste, au cucerit posesiunile polono-lituaniene din Belarus, reu\xc8\x99ind \xc3\xaen 1654 s\xc4\x83-i alunge din aproape \xc3\xaentreaga regiune. Situa\xc8\x9bia s-a complicat \xc8\x99i mai mult c\xc3\xa2nd \xc3\xaen conflict a intrat o nou\xc4\x83 putere, Suedia. Suedezii erau adversari declara\xc8\x9bi at\xc3\xa2t ai ru\xc8\x99ilor, c\xc3\xa2t \xc8\x99i ai polonezilor, dar, \xc3\xaen primii ani, t\xc4\x83tarii \xc8\x99i-au concetrat atacurile \xc3\xaempotriva polono-lituanienilor. Hmelni\xc8\x9bki a negociat cu suedezii pentru a-\xc8\x99i coordona ac\xc8\x9biunile \xc3\xaempotriva Uniunii polono-lituaniene. \xc3\x8en 1656, principele Transilvaniei, Gheorghe R\xc3\xa1k\xc3\xb3czi al II-lea, s-a al\xc4\x83turat luptei antipoloneze. Uniunea statal\xc4\x83 polono-lituanian\xc4\x83 a supravie\xc8\x9buit miraculos \xc3\xaen fa\xc8\x9ba atacurilor concentrice ale inamicilor ei. _NEWLINE_Suedezii nu s-au limitat la atacurile \xc3\xaempotriva Poloniei \xc8\x99i Lituaniei \xc8\x99i au \xc3\xaenceput r\xc4\x83zboiul \xc8\x99i cu Rusia. Situa\xc8\x9bia s-a complicat \xc8\x99i mai mult pentru Hmelni\xc8\x9bki, de vreme ce alia\xc8\x9bii s\xc4\x83i suedezi erau \xc3\xaen r\xc4\x83zboi cu \xc8\x9barul, suzeranul cazacilor. \xc3\x8en afar\xc4\x83 de tensiunile diplomatice deja existente \xc3\xaentre Hmelni\xc8\x9bki \xc8\x99i \xc8\x9bar, au ie\xc8\x99it la suprafa\xc8\x9b\xc4\x83 conflicte care mocniser\xc4\x83 p\xc3\xa2n\xc4\x83 atunci, de exemplu amestecul ru\xc8\x99ilor \xc3\xaen finan\xc8\x9bele Hetmanatului \xc8\x99i a Belarusului, eliberat de cazaci cu pu\xc8\x9bin timp \xc3\xaen urm\xc4\x83. Hatmanul a fost \xc3\xaenfuriat peste m\xc4\x83sur\xc4\x83 de pacea separat\xc4\x83 de c\xc4\x83tre ru\xc8\x99i cu polonezii la Vilnius \xc3\xaen 1656. Negociatorii lui Hmelni\xc8\x9bki nu au avut nici m\xc4\x83car dreptul s\xc4\x83 fie martori la negocieri. Hatmanul a scris cu aceast\xc4\x83 ocazie o scrisoare plin\xc4\x83 de m\xc3\xa2nie adresat\xc4\x83 \xc8\x9barului, pe care l-a acuzat c\xc4\x83 a rupt \xc3\xaen\xc8\x9belegerea de la Pereiaslav. \xc3\x8en scrisoarea sa, Hmelni\xc8\x9bki a afirmat c\xc4\x83 suedezii sunt mai de onoare \xc8\x99i de \xc3\xaencredere dec\xc3\xa2t ru\xc8\x99ii._NEWLINE_Armata c\xc4\x83z\xc4\x83ceasc\xc4\x83 a suferit \xc3\xaen acea perioad\xc4\x83 o serie de \xc3\xaenfr\xc3\xa2ngeri \xc3\xaen Polonia, \xc3\xaen ciuda ajutorului dat de Transilvania. \xc3\x8en condi\xc8\x9biile rela\xc8\x9biilor diplomatice dificile cu ru\xc8\x99ii \xc8\x99i a e\xc8\x99ecurilor \xc3\xaen Polonia, Hmelni\xc8\x9bki a fost obligat s\xc4\x83 fac\xc4\x83 fa\xc8\x9b\xc4\x83 unei serii de rebeliuni ale cazacilor din subordinea sa. \xc3\x8en plus, t\xc4\x83tarii, care deveniser\xc4\x83 \xc3\xaentre timp alia\xc8\x9bii polonezilor, se preg\xc4\x83teau pentru o nou\xc4\x83 invazie \xc3\xaen Ucraina. De\xc8\x99i era foarte bolnav, Hmelni\xc8\x9bki a continuat activitatea diplomatic\xc4\x83 intens\xc4\x83. Pe 22 iulie, Bogdan Hmelni\xc8\x9bki a suferit o hemoragie cerebral\xc4\x83 \xc8\x99i a murit \xc3\xaen seara zilei de 27 iulie 1657. Funeraliile au avut loc pe 23 august, iar trupul hatmanului a fost \xc3\xaenmorm\xc3\xa2ntat \xc3\xaen biserica de pe mo\xc8\x99ia lui din Subotiv. \xc3\x8en 1664, Stefan Czarniecki a cucerit Subotivul \xc8\x99i a ordonat ca mormintele hatmanului \xc8\x99i ale fiului acestuia, Timofi, s\xc4\x83 fie profanate.\n_START_SECTION_\nPozi\xc8\x9bia fa\xc8\x9b\xc4\x83 de memoria lui Hmelni\xc8\x9bki\n_START_PARAGRAPH_\nContribu\xc8\x9bia lui Hmelni\xc8\x9bki la istoria Europei R\xc4\x83s\xc4\x83ritene poate fi cu greu trecut\xc4\x83 cu vederea. El nu numai c\xc4\x83 pus bazele viitorului Ucrainei, dar a schimbat \xc3\xaen mod hot\xc4\x83r\xc3\xa2tor balan\xc8\x9ba puterii \xc3\xaen estul continentului. Rolul \xc8\x99i ac\xc8\x9biunile sale au fost privite \xc3\xaen mod diferit de contemporanii s\xc4\x83i, \xc8\x99i chiar \xc8\x99i \xc3\xaen zilele noastre oamenii au puncte de vedere deosebite cu privire la mo\xc8\x99tenirea l\xc4\x83sat\xc4\x83 de hatman, un lucru care se \xc3\xaent\xc3\xa2mpl\xc4\x83 de altfel cu oricare alt\xc4\x83 mare personalitate a istoriei.\n_START_SECTION_\nHmelni\xc8\x9bki \xc3\xaen istoriografia ucrainean\xc4\x83\n_START_PARAGRAPH_\nHmelni\xc8\x9bki este privit \xc3\xaen Ucraina \xc3\xaen general ca un erou na\xc8\x9bional, un p\xc4\x83rinte al na\xc8\x9biunii. Un ora\xc8\x99 \xc8\x99i o regiune din Ucraina poart\xc4\x83 numele s\xc4\x83u. Chipul s\xc4\x83u apare imprimat pe bancnotele ucrainene, iar \xc3\xaen centrul Kievului se afl\xc4\x83 un monument al marelui hatman. Una dintre cele mai \xc3\xaenalte decora\xc8\x9bii ale Ucrainei \xc8\x99i ale fostei Uniuni Sovietice poart\xc4\x83 numele lui Hmelni\xc8\x9bki. \xc3\x8en ciuda tuturor acestor dovezi de pre\xc8\x9buire, chiar \xc3\xaen Ucraina exist\xc4\x83 nuan\xc8\x9b\xc4\x83ri ale pozi\xc8\x9biei diferitelor persoane \xc3\xaen leg\xc4\x83tur\xc4\x83 cu Hmelni\xc8\x9bki. Cele mai multe critici se leag\xc4\x83 de uniunea cu Rusia, care este apreciat\xc4\x83 de unii drept dezastruoas\xc4\x83. Acest punct de vedere special a fost sus\xc8\x9binut printre al\xc8\x9bii de marele poet ucrainean Taras \xc8\x98evcenko, care a fost unul dintre cei mai aspri critici ai hatmanului. Reputa\xc8\x9bia lui Hmelni\xc8\x9bki a fost zdruncinat\xc4\x83 \xc3\xaen timpul vie\xc8\x9bii de alian\xc8\x9ba cu t\xc4\x83tarii, care au luat \xc3\xaen sclavie un mare num\xc4\x83r de \xc8\x9b\xc4\x83rani ucraineni. (Se consider\xc4\x83 c\xc4\x83 a fost vorba de o anumit\xc4\x83 indiferen\xc8\x9b\xc4\x83 a cazacilor \xc8\x99i a liderilor militari fa\xc8\x9b\xc4\x83 de \xe2\x80\x9ehlopii\xe2\x80\x9d, oamenii simpli ucraineni). _NEWLINE_Ca o concluzie, se poate spune c\xc4\x83 imaginea lui Hmelni\xc8\x9bki este \xc3\xaen Ucraina zilelor noastre mai degrab\xc4\x83 una pozitiv\xc4\x83, exist\xc3\xa2nd unele critici cu privire la uniunea cu Rusia, care a fost dictat\xc4\x83 de necesitatea supravie\xc8\x9buirii \xc3\xaentr-o perioad\xc4\x83 foarte dificil\xc4\x83.\n_START_SECTION_\nHmelni\xc8\x9bki \xc3\xaen istoriografia polonez\xc4\x83\n_START_PARAGRAPH_\nRolul lui Hmelni\xc8\x9bki \xc3\xaen istoria statului polonez a fost v\xc4\x83zut\xc4\x83 \xc3\xaen general \xc3\xaen cele mai \xc3\xaentunecate culori. R\xc4\x83scoala din 1648 s-a dovedit a fi evenimentul care a pus cap\xc4\x83t \xe2\x80\x9eepocii de aur\xe2\x80\x9d a Uniunii statale polono-lituaniene \xc8\x99i a marcat \xc3\xaenceputul declinului ei. Chiar dac\xc4\x83 Rzeczpospolita a supravie\xc8\x9buit rebeliunii \xc8\x99i perioadei \xe2\x80\x9ePotopului\xe2\x80\x9d, \xc3\xaen aproximativ o sut\xc4\x83 de ani, statul polono-lituanian va \xc3\xaenceta s\xc4\x83 existe fiind \xc3\xaemp\xc4\x83r\xc8\x9bit \xc3\xaentre Rusia, Prusia \xc8\x99i Austria \xc3\xaen timpul parti\xc8\x9biilor Poloniei._NEWLINE_Mul\xc8\x9bi l-au blamat pe Hmelni\xc8\x9bki pentru declinul statului polono-lituanian. Au existat polonezi care au considerat c\xc4\x83 Hmelni\xc8\x9bki a fost motivat de dorin\xc8\x9ba de r\xc4\x83zbunare personal\xc4\x83, declan\xc8\x99\xc3\xa2nd revolta pentru a-\xc8\x99i satisface interese imediate. Este cazul scriitorului Henryk Sienkiewicz, care, \xc3\xaen romanul s\xc4\x83u \xe2\x80\x9ePrin foc \xc8\x99i sabie\xe2\x80\x9d (Ogniem i mieczem), pune accentul tocmai pe nemul\xc8\x9bumirile hatmanului generate de \xe2\x80\x9eafacerea Cz\xe2\x80\xa6..\xe2\x80\x9d. Acest roman a fost scris cu inten\xc8\x9bia declarat\xc4\x83 de revigorare a spiritului na\xc8\x9bional \xc3\xaen Polonia \xc3\xaemp\xc4\x83r\xc8\x9bit\xc4\x83 de puterile vecine \xc8\x99i prezint\xc4\x83 povestea cazacilor r\xc4\x83zvr\xc4\x83ti\xc8\x9bi \xc8\x99i a lui Bogdan Hmelni\xc8\x9bki din punctul de vedere al \xc8\x99leahtei (nobilimea) poloneze. De aceea, polonezii sunt prezenta\xc8\x9bi ca ni\xc8\x99te eroi, \xc3\xaen vreme ce cazacii sunt demoniza\xc8\x9bi. Aceast\xc4\x83 pozi\xc8\x9bie se deosebe\xc8\x99te de cea a istoricilor polonezi, mult mai echilibrat\xc4\x83. Astfel, istoricul Ludwik Kubala \xc3\xael compar\xc4\x83 pe Hmelni\xc8\x9bki cu Oliver Cromwell. Astfel, istoricii consider\xc4\x83 c\xc4\x83 disfunc\xc8\x9bionalit\xc4\x83\xc8\x9bile fundamentale ale statului polono-lituanian au fost cele care au generat rebeliunea cazacilor. \xc3\x8en ecranizarea romanului \xe2\x80\x9ePrin foc \xc8\x99i sabie\xe2\x80\x9d (1999), autorii ofer\xc4\x83 o viziune mai apropiat\xc4\x83 de realitatea istoric\xc4\x83, renun\xc8\x9b\xc3\xa2nd \xc3\xaen mare m\xc4\x83sur\xc4\x83 la exager\xc4\x83rile autorului romanului.\n_START_SECTION_\nHmelni\xc8\x9bki \xc3\xaen istoriografia rus\xc4\x83 \xc8\x99i sovietic\xc4\x83\n_START_PARAGRAPH_\nIstoriografia oficial\xc4\x83 rus\xc4\x83 a pus un accent deosebit pe ideea c\xc4\x83 Hmelni\xc8\x9bki a hot\xc4\x83r\xc3\xa2t s\xc4\x83 intre \xc3\xaen uniunea cu \xc8\x9aaratul Rusiei ca urmare a dorin\xc8\x9bei de a \xe2\x80\x9ereunifica\xe2\x80\x9d Ucraina cu \xe2\x80\x9epatria mam\xc4\x83\xe2\x80\x9d. Aceast\xc4\x83 viziune corespundea cu teoria oficial\xc4\x83 a Moscovei asupra dreptului de a se considera mo\xc8\x99tenitoarea Rusiei Kievene \xc8\x99i a teritoriilor pe care le st\xc4\x83p\xc3\xa2nise aceasta. Dat fiind acest punct de vedere, Hmelni\xc8\x9bki a fost privit ca un erou na\xc8\x9bional al Rusiei, pentru faptul c\xc4\x83 a adus Ucraina \xc3\xaen \xe2\x80\x9euniunea etern\xc4\x83\xe2\x80\x9d a \xe2\x80\x9etuturor Rusiilor\xe2\x80\x9d: Rusia Mare, Rusia Mic\xc4\x83 \xc8\x99i Rusia Alb\xc4\x83. Din acest motiv, hatmanul a fost de-a dreptul venerat \xc3\xaen Imperiul Rus. El a fost prezentat drept un model, demn de urmat de c\xc4\x83tre to\xc8\x9bi ucrainenii. \xc3\x8en cinstea lui, sculptorul na\xc8\x9bionalist rus Mihail Iuzefovici i-a ridicat lui Hmelni\xc8\x9bki un monument \xc3\xaen centrul Kievului \xc3\xaen 1888. Varianta original\xc4\x83 a monumentului a fost respins\xc4\x83 de autorit\xc4\x83\xc8\x9bile ruse, care au considerat sculptura xenefob\xc4\x83. \xc3\x8en varianta original\xc4\x83, sub copitele calului hatmanului erau \xc3\xaenf\xc4\x83\xc8\x9bi\xc8\x99a\xc8\x9bi un polonez, un evreu \xc8\x99i un preot catolic. De aceea, a fost dezvelit\xc4\x83 o versiune modificat\xc4\x83. Inscrip\xc8\x9bia de pe soclul monumentului se cite\xc8\x99te: \xe2\x80\x9eLui Bogdan Hmelni\xc8\x9bki, de la una \xc8\x99i indivizibila Rusie\xe2\x80\x9d._NEWLINE_Imaginea lui Hmelni\xc8\x9bki de erou al istoriei Rusiei a fost subliniat\xc4\x83 din nou de Mike\xc8\x99in \xc3\xaen Monumentul Mileniului Rusiei din Novgorod. Istoriografia sovietic\xc4\x83 a continuat \xc3\xaen multe privin\xc8\x9be teoria ruso-\xc8\x9barist\xc4\x83 a \xe2\x80\x9ereunific\xc4\x83rii\xe2\x80\x9d, ad\xc4\x83ug\xc3\xa2nd dimensiunea luptei de clas\xc4\x83. Astfel, Hmelni\xc8\x9bki nu era glorificat doar pentru \xe2\x80\x9ereunificarea\xe2\x80\x9d Ucrainei cu Rusiea, dar \xc8\x99i pentru organizarea luptei de clas\xc4\x83 a ucrainenilor oprima\xc8\x9bi de aristocra\xc8\x9bii polonezi.'